CELEX: 
Language: lv
Date: 2018-12-13 00:00:00
Title: KOMISIJAS DELEĢĒTĀ REGULA (ES) …/.. ar ko groza Komisijas Deleģēto regulu (ES) 2017/565 attiecībā uz konkrētiem reģistrācijas nosacījumiem, lai veicinātu MVU izaugsmes tirgu izmantošanu Eiropas Parlamenta un Padomes Direktīvas 2014/65/ES piemērošanas nolūkā

PASKAIDROJUMA RAKSTS
            
            
               “1.DELEĢĒTĀ AKTA KONTEKSTS
            
            
               Viens no kapitāla tirgu savienības (KTS) projekta galvenajiem uzdevumiem ir uz tirgu balstīta finansējuma pieejamības paplašināšana ES komercsabiedrībām – ikvienā to attīstības stadijā. Kopš kapitāla tirgu savienības rīcības plāna pirmsākumiem ES ir guvusi ievērojamus panākumus finansējuma avotu skaita palielināšanā, vienlaikus uzņēmumi pakāpeniski paplašina savas darbības mērogu, un visā ES arvien vairāk kļūst pieejams uz tirgu balstīts finansējums. Jau ir ieviesti jauni noteikumi, ar kuriem paredzēts stimulēt ES riska kapitāla fondu ieguldījumus jaunuzņēmumos un vidēja lieluma uzņēmumos. Komisija kopā ar Eiropas Investīciju fondu ir sākusi arī privātā sektora virzītu Eiropas mēroga riska kapitāla “fondu fondu” programmu (“VentureEU”), ar kuras palīdzību visā Eiropā tiks stiprināti ieguldījumi inovatīvos jaunuzņēmumos un augošos uzņēmumos. Jau ir pieņemti jauni noteikumi par prospektiem, lai atbalstītu komercsabiedrības finansējuma piesaistīšanā no publiskiem akciju un obligāciju tirgiem. Ir izveidots jauns ES izaugsmes prospekts mazām komercsabiedrībām un vidēja apjoma kapitalizācijas sabiedrībām, kuras vēlas piesaistīt finansējumu visas ES mērogā. Turklāt, lai palielinātu finansējuma pieejamību jaunuzņēmumiem un uzņēmējiem, Komisija ir ierosinājusi ieviest Eiropas marķējumu uz ieguldījumiem un aizdevumiem balstītām kolektīvās finansēšanas platformām (“Eiropas kolektīvās finansēšanas pakalpojumu sniedzējiem uzņēmumiem”).
            
            
               Tomēr vēl ir daudz darāmā, lai izstrādātu vairāk veicinošu normatīvo regulējumu, kas atbalstītu publisko tirgu finansējuma pieejamību maziem un vidējiem uzņēmumiem (MVU). Tas būtu jāpanāk, piemēram, popularizējot MVU izaugsmes tirgus marķējumu, kas izveidots ar Finanšu instrumentu tirgu direktīvu II (FITD II)
                  1
               , un panākot pareizo līdzsvaru starp ieguldītāju tiesību aizsardzību un tirgus integritāti, no vienas puses, un izvairoties no lieka administratīvā sloga, no otras puses.
            
            
               Savā 2017. gada jūnijā publicētajā kapitāla tirgu savienības rīcības plāna vidusposma pārskatā
                  2
                Komisija pastiprināja uzsvaru uz publisko tirgu pieejamību MVU uzņēmumiem. Šajā kontekstā Komisija ir apņēmusies publicēt ietekmes novērtējumu, kurā tiks noskaidrots, vai paredzētie grozījumi attiecīgajos ES tiesību aktos varētu izveidot samērīgāku regulējuma vidi, kas atbalstītu MVU iekļaušanu biržas sarakstā publiskos tirgos. 
            
            
               Biržas sarakstā jauniekļauti MVU ir galvenais virzītājspēks jauniem ieguldījumiem un jaunu darbvietu radīšanai. Nesen biržas sarakstā iekļautas komercsabiedrības bieži vien pārspēj slēgtas (nepubliskas) sabiedrības gada izaugsmes un darbaspēka pieauguma ziņā. Biržas sarakstā iekļautās komercsabiedrības ir mazāk atkarīgas no banku finansējuma un gūst labumu no vairāk dažādotas ieguldītāju bāzes, labākas papildu pašu kapitāla un parāda vērtspapīru finansējuma pieejamības (otrreizējos piedāvājumos), kā arī augstāka publiskā profila un zīmola atpazīstamības.
            
            
               Tomēr lai gan iekļaušana biržas sarakstā rada labvēlīgas pārmaiņas, ES publiskajiem tirgiem, kas orientēti uz MVU, nākas nopūlēties, lai piesaistītu jaunus emitentus. Daudzi faktori ietekmē MVU lēmumu par iekļaušanu biržas sarakstā un ieguldītāju lēmumu ieguldīt MVU finanšu instrumentos. Ietekmes novērtējums
                  3
                liecina, ka uz MVU orientētajiem publiskajiem tirgiem aktuālas ir divas problēmu grupas: i) piedāvājuma pusē emitenti saskaras ar augstām atbilstības nodrošināšanas izmaksām saistībā ar iekļaušanu biržas sarakstā publiskos tirgos; ii) pieprasījuma pusē nepietiekama likviditāte var ietekmēt emitentus (augstāku kapitāla izmaksu dēļ), ieguldītājus (kas var atturēties ieguldīt MVU vispirms jau tādēļ, ka tiem ir zema likviditāte un tiem piemīt svārstīguma riski) un tirgus starpniekus (kuru komercdarbības modeļi balstās uz klientu rīkojumu plūsmu likvīdos tirgos). 
            
            
               Komisija nolēma nākt klajā ar tiesību akta priekšlikumu kopā ar Komisijas deleģēto regulu, ar ko ES noteikumu kopumā ieviesīs tehniskos pielāgojumus, lai: i) samazinātu administratīvo slogu un regulatīvās atbilstības nodrošināšanas izmaksas, ar ko saskaras MVU, kuri saņem atļauju savu finanšu instrumentu tirdzniecībai MVU izaugsmes tirgū, vienlaikus augstā līmenī nodrošinot ieguldītāju tiesību aizsardzību un tirgus integritāti, un ii) palielinātu MVU izaugsmes tirgu sarakstos iekļauto kapitāla instrumentu likviditāti. Ar Komisijas priekšlikumu regulai
                  4
                ieviesīs mērķtiecīgas izmaiņas Tirgus ļaunprātīgas izmantošanas regulā
                  5
                un Prospektu regulā
                  6
               . Ar Komisijas deleģēto regulu tiks grozīts regulējums attiecība uz MVU izaugsmes tirgu – jaunu daudzpusēju tirdzniecības vietu (DTS) kategoriju, kas izveidota ar FITD II. 
            
            
               FITD II ir teikts, ka MVU izaugsmes tirgu mērķim vajadzētu būt “kapitāla pieejamības veicināšanai attiecībā uz MVU” un ka “galvenā uzmanība būtu jāpievērš tam, kā turpmākajam regulējumam vajadzētu sekmēt un atbalstīt minētā tirgus izmantošanu, lai tas būtu pievilcīgs ieguldītājiem, samazināt administratīvo slogu un nodrošināt papildu stimulus MVU piekļūt kapitāla tirgiem ar izaugsmes tirgu starpniecību”
                  7
               .
            
            
               Tomēr ietekmes novērtējums, kas tika sagatavots pirms šīs Komisijas deleģētās regulas, liecina, ka MVU izaugsmes tirgu izmantošanu ierobežo divi regulatīvi šķēršļi: 
            
            
               i)MVU izaugsmes tirgus pašlaik ir definēts kā daudzpusēja tirdzniecības sistēma, kurā vismaz 50 % no emitentiem ir MVU. Saskaņā ar Direktīvu 2014/65/ES MVU kapitāla vērtspapīru emitenti ir definēti kā uzņēmumi, kuru vidējais tirgus kapitalizācijas apmērs bija mazāks par 200 miljoniem EUR, balstoties uz iepriekšējo trīs kalendāro gadu cenas piedāvājumiem gada beigās. Saskaņā ar Komisijas Deleģēto regulu (ES) 2017/565 emitenta, kas nav kapitāla vērtspapīru emitents un kas ir MVU, pašreizējā definīcija atsaucas uz 2003. gada Komisijas ieteikumu attiecībā uz mikrouzņēmumu, mazo un vidējo uzņēmumu definīciju
                  8
               . Šī emitentu, kas nav kapitāla vērtspapīru emitenti un kas ir MVU, definīcija nav piemērota maziem uzņēmumiem, kuri emitē obligācijas daudzpusējās tirdzniecības sistēmās. Lai gan šos uzņēmumus var uzskatīt par MVU salīdzinājumā ar lielākiem uzņēmumiem, kas emitē parāda instrumentus publiskos tirgos, tie bieži neatbilst kritērijiem, kas noteikti 2003. gada ieteikumā. Ja emitenta, kas nav kapitāla vērtspapīru emitents un kas ir MVU, definīcija nav apdomīgi kalibrēta, būs sarežģītāk DTS reģistrēt kā MVU izaugsmes tirgus. Tā rezultātā uzņēmumi nevarēs gūt labumu no iespējamiem atvieglojumiem, ko piešķir MVU izaugsmes tirgus emitentiem; 
            
            
               ii)No vienas puses, MVU izaugsmes tirgū emitentiem, kas nav kapitāla vērtspapīru emitenti, ir reizi pusgadā jāpublicē finanšu ziņojumi. No otras puses, saskaņā ar Pārredzamības direktīvu
                  9
                regulētā tirgus emitentiem, kuri emitē obligācijas, kuru vienas vienības nominālvērtība pārsniedz 100 000 EUR (kuras ir paredzētas profesionāliem ieguldītājiem), nepiemēro tādu pašu publicēšanas prasību. Šī prasība var būt apgrūtinoša emitentiem, kas nav kapitāla vērtspapīru emitenti. Tādējādi DTS, kas specializējas obligācijās vai savās platformās atļauj gan pašu kapitāla, gan obligāciju emisijas, var nevēlēties reģistrēties kā MVU izaugsmes tirgi. 
            
            
               iii)Salīdzinoši nelielais DTS tirgotais MVU akciju apjoms bieži vien ir saistīts ar mazo emitentu nelielo apmēru un brīvās apgrozības ierobežojumiem. Tomēr MVU izaugsmes tirgiem nav pienākuma noteikt brīvās apgrozības minimumu (emitentiem, kas vēlas saņemt atļauju tirdzniecībai). Šī ir minimālā kapitāla summa tirgus operatoru rīcībā, un to var brīvi tirgot. Ja vērtspapīrus nelaiž brīvā apgrozībā, likviditāti var nepietiekami stimulēt sekundārajā tirgū. 
            
            
               Komisijas deleģētā regula balstās uz pilnvarām, kas noteiktas FITD II 4. panta 2. punktā un 33. panta 8. punktā, ar ko Komisijai piešķir pilnvaras, lai: i) 4. panta 1. punktā noteiktās definīcijas koriģētu atbilstoši tirgus tendencēm un ii) precizētu 33. panta 3. punktā noteiktās prasības, jo īpaši saskaņā ar nosacījumiem, kas noteikti, lai saņemtu sākotnēju un pastāvīgu atļauju emitentu finanšu instrumentu tirgošanai MVU izaugsmes tirgos. Komisijas deleģētās regulas mērķis ir grozīt Komisijas Deleģēto regulu (ES) 2017/565.
            
            
               2.PIRMS AKTA PIEŅEMŠANAS NOTIKUSĪ APSPRIEŠANĀS
            
            
               Komisijas dienesti 2017. gada 14. novembrī rīkoja tehnisku darbsemināru ar aptuveni 25 vērtspapīru biržu pārstāvjiem no 27 dalībvalstīm. Darbsemināra mērķis bija apspriest tehniskās rezerves un iespējamos atvieglojumus tiesiskajā regulējumā attiecībā uz MVU piekļuvi publiskajiem tirgiem. Komisijas dienesti 2017. gada 28. novembrī rīkoja arī tehnisku darbsemināru par to pašu tematu apmēram 30 emitentu, ieguldītāju, mākleru un citu finanšu starpnieku pārstāvjiem. 
            
            
               No 2017. gada 18. decembra līdz 2018. gada februārim Komisijas dienesti uzsāka sabiedrisko apspriešanu par tematu “Samērīgas regulatīvās vides veidošana, kas atbalsta MVU iekļaušanu biržas sarakstā”. Sabiedriskajā apspriešanā galvenā uzmanība tika pievērsta trim galvenajām jomām: 1) kā papildināt MVU izaugsmes tirgus jēdzienu, kas ieviests ar FITD II; 2) kā atslogot komercsabiedrības, kuru akcijas iekļautas MVU izaugsmes tirgu sarakstos; un 3) kā veicināt ekosistēmas ap vietējām biržām, it īpaši nolūkā uzlabot šajās tirdzniecības vietās biržas sarakstā iekļauto akciju likviditāti. Komisijas saņēma 71 atbildi no ieinteresētajām personām 18 dalībvalstīs
                  10
               . Šajā sabiedriskajā apspriešanā tiek aplūkoti specifiski jautājumi par emitenta, kas nav kapitāla vērtspapīru emitents, definīciju MVU izaugsmes tirgus nolūkā, MVU izaugsmes tirgus emitenta pienākumu iesniegt pusgada ziņojumu un iespēju noteikt brīvās apgrozības minimumu ES tiesību aktos.
            
            
               Komisija rīkoja arī viedokļu apmaiņu ar dalībvalstīm Eiropas Vērtspapīru komitejas ekspertu grupas (EGESC) ietvaros 2017. gada 10. novembrī un 2018. gada 16. aprīlī un Finanšu pakalpojumu komitejas sanāksmē 2018. gada 3. maijā. Turklāt no 2018. gada 3. līdz 15. maijam Komisija apspriedās ar EGESC locekļiem par Komisijas deleģētās regulas projektu saskaņā ar labāka regulējuma principiem. Atbilde tika saņemta no septiņām dalībvalstīm (DK, FR, NL, PL, PT, SE, UK ). 
            
            
               Saskaņā ar labāka regulējuma principiem deleģētās regulas projekts četru nedēļu laikposmā no 2018. gada 21. jūnija līdz 24. maijam tika publicēts arī Komisijas tīmekļa vietnē. Komisija saņēma divpadsmit atsauksmes no publiskā un privātā sektora ieinteresētajām personām
                  11
               . Lielākā daļa ieinteresēto personu atbalstīja grozījumus, kas izklāstīti deleģētās regulas projektā. Tajā pašā laikā dažas ieinteresētās personas pauda bažas par minimālās brīvās publiskās apgrozības prasību, jo šādu prasību varētu uzskatīt par papildu šķērsli sākotnējiem publiskajiem piedāvājumiem, ko piedāvā mazie emitenti. Tomēr, ja nav brīvās apgrozības attiecībā uz atļauju, varētu rasties jautājumi par pamatojumu, kāpēc emitents apsver sākotnēju publisku piedāvājumu MVU izaugsmes tirgū, nevis rīkojas ka privātuzņēmums. Deleģētās regulas projektā jau paredzēts, ka MVU izaugsmes tirgus dalībnieks var elastīgi pielāgot prasību vietējiem apstākļiem un noteikt brīvās apgrozības prasības precīzo kritēriju un robežvērtību. Lai turpmāk novērstu sabiedriskajā apspriešanā paustās bažas, tagad 78. panta 2. punkta a) apakšpunktā noteikts, ka brīvās apgrozības prasību var izteikt vai nu kā absolūto vērtību, vai kā procentuālo daļu no kopējā emitētā akciju kapitāla. Šajā noteikumā ir sīkāk precizēts, ka brīvās apgrozības prasība ir piemērojama tikai pirmajai atļaujai tirgot akcijas (t. i., sākotnēja publiska piedāvājuma gadījumā) un nevis turpmākām atļaujām (t. i., sekundārajiem piedāvājumiem). 
            
         
         
            
               Pamatojoties uz šīs apspriešanas rezultātiem, tika ieviestas izmaiņas arī deleģētās regulas projekta 77. panta 2. punktā. Šajā pantā tagad ir noteikts, ka emitents, kas nav kapitāla vērtspapīru emitents, var kvalificēties kā MVU saskaņā ar FITD II, ja tā parāda vērtspapīru emisiju nominālā vērtība iepriekšējā kalendārā gada laikā visās tirdzniecības vietās Savienībā nepārsniedz 50 miljonus EUR. Atsauce uz “parāda emisijām iepriekšējā kalendārā gadā” novērsīs jebkādas neskaidrības attiecībā uz jēdzienu “atlikušās emisijas”. Atsauce uz “nominālo vērtību” novērsīs jebkādu problēmu ar interpretāciju gadījumā, ja jauno parāda vērtspapīru emisiju vērtība izmainīsies divpadsmit mēnešu perioda laikā. 
            
            
               3.DELEĢĒTĀ AKTA JURIDISKIE ASPEKTI
            
            
               Komisijas deleģētā regula ietver trīs darbības noteikumus. Pirmkārt, tā aizstāj emitentu, kas nav kapitāla vērtspapīru emitenti, pašreizējo definīciju, kas izklāstīta 77. panta 2. punktā, ar jaunu definīciju, kuras pamatā ir emisijas apjoma kritērijs. Robežvērtība tiek noteikta 50 miljonu EUR apmērā 12 mēnešu laikposmā. Tas nozīmē, ka emitentu, kas nav kapitāla vērtspapīru emitents, uzskatīs par MVU, lai noteiktu MVU izaugsmes tirgu, ja tā parāda vērtspapīru emisiju nominālā vērtība iepriekšējā kalendārā gada laikā nepārsniegs 50 miljonus EUR (izņemot kredītiestādes sniegtos aizdevumus). Šī mazāk ierobežojošā definīcija atvieglos to MVU izaugsmes tirgu reģistrāciju, kuru specializācija ir obligācijas un kuri atļauj kapitāla vērtspapīru un obligāciju emisiju. Lai izvairītos no regulējuma arbitrāžas riskiem, šajā noteikumā ir minēts arī tas, ka visas parāda vērtspapīru emisijas, kuras varētu īstenot visās tirdzniecības vietās ES, ir jāņem vērā, lai noskaidrotu, vai emitents ir pārsniedzis šo robežvērtību un var kvalificēties par MVU. 
            
            
               Otrkārt, ar Komisijas deleģēto regulu groza 78. panta 2. punkta g) apakšpunktu, nodrošinot elastīgumu MVU izaugsmes tirgu dalībniekiem noteikt pienākumu emitentiem, kas nav kapitāla vērtspapīru emitenti, iesniegt pusgada finanšu ziņojumu (vienlaikus saglabājot šo pienākumu nemainīgu attiecībā uz kapitāla vērtspapīru emitentiem). Tas palīdzēs radīt vienlīdzīgus konkurences apstākļus starp emitentiem, kas nav kapitāla vērtspapīru emitenti, MVU izaugsmes tirgū un regulētos tirgos, kuri ir atbrīvoti no pusgada finanšu ziņojuma pienākuma saskaņā ar Pārredzamības Direktīvu 2004/109/EK. 
            
            
               Treškārt, Komisijas deleģētajā regulā ir iekļauts jauns apakšpunkts j) 78. panta 2. punktā, kas paredz noteikumos par MVU izaugsmes tirgu iekļaušanu sarakstā noteikt brīvās apgrozības prasību emitentiem, kuru akcijas ir atļauts tirgot pirmo reizi. Tirgus dalībniekiem vai ieguldījumu brokeru sabiedrībām, kas darbojas MVU izaugsmes tirgos, būs rīcības brīvība pieņemt konkrēto kritēriju un robežvērtību attiecībā uz šo brīvās apgrozības prasību. Šo prasību var izteikt vai nu kā procentus no emitētā akciju kapitāla kopējās summas vai kā absolūtu vērtību. Tas neļautu MVU izaugsmes tirgiem biržas sarakstā iekļaut uzņēmumus, kas ir pilnīgi nelikvīdi iekļaušanas brīdī.
            
            
               KOMISIJAS DELEĢĒTĀ REGULA (ES) …/..
            
            
               (13.12.2018),
            
            
               ar ko groza Komisijas Deleģēto regulu (ES) 2017/565 attiecībā uz konkrētiem reģistrācijas nosacījumiem, lai veicinātu MVU izaugsmes tirgu izmantošanu Eiropas Parlamenta un Padomes Direktīvas 2014/65/ES piemērošanas nolūkā
            
            
               (Dokuments attiecas uz EEZ)
            
            
               EIROPAS KOMISIJA,
            
            
               ņemot vērā Līgumu par Eiropas Savienības darbību,
            
            
               ņemot vērā Eiropas Parlamenta un Padomes 2015. gada 15. maija Direktīvu 2014/65/ES par finanšu instrumentu tirgiem un ar ko groza Direktīvu 2002/92/EK un Direktīvu 2011/61/ES
                  12
               , un jo īpaši tās 4. panta 2. punktu un 33. panta 8. punktu,
            
            
               tā kā:
            
            
               (1)Kapitāla tirgu savienības iniciatīvas mērķis ir panākt mazinātu atkarību no banku aizdevumiem un uz tirgu balstīta finansējuma avotu dažādošanu attiecībā uz visiem maziem un vidējiem uzņēmumiem (MVU) un veicināt MVU obligāciju un akciju emisiju publiskos tirgos. Savienībā reģistrētas komercsabiedrības, kas vēlas piesaistīt kapitālu no tirdzniecības vietām, saskaras ar lielām vienreizējām un pastāvīgām izmaksām saistībā ar informācijas sniegšanu un atbilstības nodrošināšanu, kas pat var atturēt no atļaujas iegūšanas tirdzniecībai Savienības tirdzniecības vietās. Turklāt akcijas, ko Savienības tirdzniecības vietās emitējuši MVU, parasti cieš no zemākas pakāpes likviditātes un lielāka svārstīguma, kas palielina kapitāla cenu, šo finansējuma avotu padarot pārāk apgrūtinošu. 
            
            
               (2)Ar Direktīvu 2014/65/ES tika izveidots jauns tirdzniecības vietu veids – MVU izaugsmes tirgi – kā daudzpusējo tirdzniecības sistēmu (DTS) apakšgrupa, lai palielinātu MVU iespējas piesaistīt kapitālu un veicinātu uz emitentiem, kas ir MVU, orientēto specializēto tirgu turpmāko attīstību. Direktīvā 2014/65/ES tiek arī aicināts: “Galvenā uzmanība būtu jāpievērš tam, kā turpmākajam regulējumam vajadzētu sekmēt un atbalstīt minētā tirgus izmantošanu, lai tas būtu pievilcīgs ieguldītājiem, samazināt administratīvo slogu un nodrošināt papildu stimulus MVU piekļūt kapitāla tirgiem ar izaugsmes tirgu starpniecību”. 
            
            
               (3)Lai nodrošinātu MVU izaugsmes tirgu likviditāti un rentabilitāti, Direktīvas 2014/65/ES 33. panta 3. punkta a) apakšpunktā noteikts, ka vismaz 50 % no emitentiem, kuru finanšu instrumentus ir atļauts tirgot MVU izaugsmes tirgos, ir MVU, kuri emitē pašu kapitāla vai parāda vērtspapīrus. Saskaņā ar Direktīvu 2014/65/ES MVU kapitāla vērtspapīru emitenti ir definēti kā uzņēmumi, kuru vidējais tirgus kapitalizācijas apmērs bija mazāks par 200 miljoniem EUR, balstoties uz iepriekšējo trīs kalendāro gadu cenas piedāvājumiem gada beigās. No otras puses, Komisijas Deleģētajā regulā (ES) 2017/565
                  13
                noteikts, ka MVU emitentam, kas nav kapitāla vērtspapīru emitents (kas emitē vienīgi parāda vērtspapīrus), būtu jāievēro vismaz divi no trim šādiem nosacījumiem: i) darbinieku skaits (mazāk nekā 250), ii) kopējā bilance (mazāk nekā 43 miljoni EUR) un iii) gada neto apgrozījums (mazāk nekā 50 miljoni EUR). Tika konstatēts, ka šī prasība emitentam, kas nav kapitāla vērtspapīru emitents, lai kvalificētos kā MVU, ir pārāk ierobežojoša, jo šādi emitenti mēdz būt lielāki nekā tradicionālie MVU. Tā rezultātā daudzi emitenti, kas nav kapitāla vērtspapīru emitenti, nevar kvalificēties kā MVU saskaņā ar Deleģēto regulu (ES) 2017/565, lai gan tie joprojām ir salīdzinoši nelieli. Tā kā daudzas DTS, kuru specializācija ir MVU parāda emisijas vai kas atļauj gan obligāciju, gan akciju emisiju, nevar sasniegt 50 % tādu emitentu robežvērtību, kas kvalificējami kā MVU, tās nevar reģistrēties kā MVU izaugsmes tirgi. Savukārt, ja DTS operatori neizmanto MVU izaugsmes tirgu regulējumu, emitenti šajās DTS nevar gūt labumu no vieglākām regulatīvajām prasībām, kas paredzētas, lai veicinātu iekļaušanu biržas sarakstos un emisijas šādos MVU izaugsmes tirgos. Lai ļautu vairāk DTS reģistrēties kā MVU izaugsmes tirgiem, emitenta parāda vērtspapīru emisiju (izņemot aizdevumus) nominālā vērtība būtu jānosaka kā vienīgais kritērijs, lai MVU izaugsmes tirgu vajadzībām kā MVU kvalificētu emitentu, kurš emitē vērtspapīrus, kas nav kapitāla vērtspapīri. Komisija uzraudzīs, cik iedarbīga ir MVU emitenta, kas nav kapitāla vērtspapīru emitents, jaunā definīcija, kas ļauj DTS reģistrēties kā MVU izaugsmes tirgiem, un tās ietekmi uz tirgus attīstību un ieguldītāju uzticību. 
            
            
               (4)Deleģētajā regulā (ES) 2017/565 ir norādīts, ka MVU izaugsmes tirgum nevajadzētu paredzēt noteikumus, kas emitentiem rada lielāku slogu nekā noteikumi, kurus emitentiem piemēro regulētajos tirgos. Tomēr Deleģētās regulas (ES) 2017/565 78. panta 2. punkta g) apakšpunktā paredzēta prasība emitentiem MVU izaugsmes tirgos publicēt pusgada finanšu ziņojumu. Emitentiem, kas nav kapitāla vērtspapīru emitenti, kuru mērķis ir piesaistīt profesionālus klientus regulētos tirgos, no otras puses, nepiemēro to pašu pienākumu saskaņā ar Eiropas Parlamenta un Padomes Direktīvu 2004/109/EK. Pusgada finanšu ziņojumu sagatavošana ir izrādījusies par nesamērīgu pienākumu, kas noteikts MVU izaugsmes tirgus emitentiem, kas nav kapitāla vērtspapīru emitenti. Tā kā daudzām DTS, kuras koncentrējas uz MVU, nav nepieciešams pusgada finanšu ziņojums emitentiem, kas nav kapitāla vērtspapīru emitenti, šķiet, ka šāda Deleģētajā regulā (ES) 2017/565 noteiktā obligāta prasība tikai attur DTS dalībniekus reģistrēties kā MVU izaugsmes tirgiem. Tādēļ MVU izaugsmes tirgus operatoram vajadzētu būt iespējai izvēlēties, vai emitentiem, kas nav kapitāla vērtspapīru emitenti, noteikt par pienākumu publicēt pusgada ziņojumus. 
            
            
               (5)Ir novērtos, ka daži MVU izaugsmes tirgus emitenti publiskajā apgrozībā izvieto ierobežotu to emitēto akciju kapitālu, kas minēto akciju tirdzniecību padara riskantāku ieguldītājiem, un tas negatīvi ietekmē likviditāti. Tas savukārt darbojas kā stimula trūkums ieguldītājiem ieguldīt MVU izaugsmes tirgos kotētās akcijās. Lai nodrošinātu akciju likviditāti un palielinātu ieguldītāju uzticību, MVU izaugsmes tirgus operatoriem būtu jānosaka minimālais akciju apmērs laišanai apgrozībā tirdzniecībai (“brīvās apgrozības minimums”) kā nosacījums, lai pirmo reizi saņemtu tirdzniecības atļauju. MVU izaugsmes tirgus operatoriem tomēr vajadzētu būt iespējai noteikt atbilstīgu robežvērtību, balstoties uz konkrētiem tirgus apstākļiem, tostarp to, vai minētais apmērs būtu jāizsaka absolūtā vērtībā vai procentos no kopējā emitētā akciju kapitāla.
            
            
               (6)Tādēļ būtu attiecīgi jāgroza Deleģētā regula (ES) 2017/565.
            
            
               (7)Vēsturiskajiem MVU izaugsmes tirgu operatoriem būtu jāpiešķir minimāls laikposms pēc šīs regulas stāšanās spēkā, lai tie pielāgotu savus reģistrācijas nosacījumus. Tāpēc šī regula būtu jāpiemēro trīs mēnešus pēc tās stāšanās spēkā, 
            
         
         
            
               IR PIEŅĒMUSI ŠO REGULU.
            
            
               1. pants
            
            
               Deleģēto regulu (ES) 2017/565 groza šādi:
            
            
               1.regulas 77. panta 2. punktu aizstāj ar šādu:
            
            
               “2. Emitentu, kas nevienā tirdzniecības vietā netirgo kapitāla vērtspapīru finanšu instrumentus, Direktīvas 2014/65/ES 4. panta 1. punkta 13. apakšpunkta vajadzībām uzskata par MVU, ja tā parāda vērtspapīru emisiju nominālā vērtība iepriekšējā kalendārā gada laikā visās tirdzniecības vietās Savienībā nepārsniedz 50 miljonus EUR.”;
            
            
               2.regulas 78. panta 2. punktu groza šādi:
            
            
               (a)pievieno šādu j) apakšpunktu:
            
            
               “j) pieprasa emitentiem, kas pirmo reizi lūdz atļauju tirgot savas akcijas tās tirdzniecības vietā, piešķirt minimālo summu no to emitētajām akcijām, kas ir pieejamas tirdzniecībai DTS, saskaņā ar robežvērtību, kas jānosaka šīs DTS operatoram un ko izsaka vai nu kā absolūto vērtību, vai kā procentuālo daļu no kopējā emitētā akciju kapitāla.”;
            
            
               (b)pievieno šādu daļu:
            
            
               “DTS operators var atbrīvot emitentus, kuriem nav pašu kapitāla instrumentu, kurus tirgo DTS, no prasības publicēt pusgada finanšu ziņojumus, kas minēti šā punkta pirmās daļas g) apakšpunktā. Ja DTS operators izmanto tiesības saskaņā ar šīs daļas pirmo teikumu, kompetentā iestāde šā punkta pirmās daļas g) apakšpunkta nolūkos nepieprasa to, lai emitenti, kam nav pašu kapitāla instrumentu, kurus tirgo DTS, reizi pusgadā publicētu finanšu ziņojumus.”.
            
            
               2. pants
            
            
               Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
            
            
               To piemēro no [Publikāciju birojam: lūgums ievietot datumu: 3 mēneši pēc stāšanās spēkā.
            
            
               Šī regula uzliek saistības kopumā un ir tieši piemērojama visās dalībvalstīs.
            
            
               Briselē, 13.12.2018
            
            
               
                     Komisijas vārdā —
               
               
                     priekšsēdētājs
                     Jean-Claude JUNCKER
               
               
            
         
         
            
                  
                     (1)
                  
                        Eiropas Parlamenta un Padomes Direktīva 2014/65/ES (2014. gada 15. maijs) par finanšu instrumentu tirgiem un ar ko groza Direktīvu 2002/92/EK un Direktīvu 2011/61/ES.
               
               
                  
                     (2)
                  
                        Komisijas paziņojums par kapitāla tirgu savienības rīcības plāna vidusposma pārskatu (SWD(2017) 224 final un SWD(2017) 225 final, 2017. gada 8. jūnijs)
               
               
                  
                     (3)
                  
                        Ietekmes novērtējuma numurs 
               
               
                  
                     (4)
                  
                        Priekšlikuma regulai atsauces numurs
               
               
                  
                     (5)
                  
                        Eiropas Parlamenta un Padomes Regula (ES) Nr. 596/2014 (2014. gada 16. aprīlis) par tirgus ļaunprātīgu izmantošanu (tirgus ļaunprātīgas izmantošanas regula).
               
               
                  
                     (6)
                  
                        Eiropas Parlamenta un Padomes Regula (ES) 2017/1129 (2017. gada 14. jūnijs) par prospektu, kurš jāpublicē, publiski piedāvājot vērtspapīrus vai atļaujot to tirdzniecību regulētā tirgū.
               
               
                  
                     (7)
                  
                        Direktīva 2014/65/ES (“FITD II”), 132. apsvērums. 
               
               
                  
                     (8)
                  
                        Emitentu, kas nav kapitāla vērtspapīru emitents, uzskata par MVU, ja saskaņā ar tā jaunāko gada vai konsolidēto pārskatu tas atbilst vismaz diviem no šādiem trim kritērijiem: i) vidējais darbinieku skaits finanšu gadā ir mazāks par 250; ii) kopējā bilance nepārsniedz 43 miljonus EUR, un iii) gada neto apgrozījums nepārsniedz 50 miljonus EUR (Komisijas Ieteikums 2003/361/EK).
               
               
                  
                     (9)
                  
                        Eiropas Parlamenta un Padomes Direktīva 2013/50/EK (2013. gada 22. oktobris), ar ko groza Eiropas Parlamenta un Padomes Direktīvu 2004/109/EK par atklātības prasību saskaņošanu attiecībā uz informāciju par emitentiem, kuru vērtspapīrus atļauts tirgot regulētā tirgū.
               
               
                  
                     (10)
                  
                        6 publiskās iestādes (2 finanšu ministrijas, 4 VKI); 18 biržas; 35 nozares apvienības (6 mākleru, 14 ieguldījumu pārvaldītāju/ieguldījumu brokeru sabiedrību, 4 apdrošinātāju, 3 grāmatvedības/revīzijas, 2 KRA, 4 emitentu, 1 pensiju nodrošinātāju), 2 NVO, 2 konsultāciju/juridiskie biroji, 2 attīstības bankas, 1 augstskola; ESMA Vērtspapīru un tirgu nozares ieinteresēto personu grupa un Finanšu pakalpojumu lietotāju grupa. Šīs ieinteresētās personas ir no 18 dalībvalstīm: AT, BE, CZ, DE, DK, EE, EL, ES, FI, FR, HR, IE, IT, LV, NL, PL, SE un UK.
               
               
                  
                     (11)
                  
                        4 vērtspapīru biržas un viena asociācija, kas pārstāv vērtspapīru biržas; 3 organizācijas, kas pārstāv emitentus; 1 asociācija, kas pārstāv bankas; viena asociācija, kas pārstāv brokerus un finanšu starpniekus; viena valsts kompetentā iestāde. Šīs ieinteresētās personas bija no 5 dalībvalstīm: BE, DE, IT, SE un UK. 
               
               
                  
                     (12)
                  
                        Eiropas Parlamenta un Padomes Direktīvu 2014/65/ES (2014. gada 15. maijs) par finanšu instrumentu tirgiem un ar kuru groza Direktīvu 2002/92/EK un Direktīvu 2011/61/ES (OV L 173, 12.6.2014., 349. lpp.).
               
               
                  
                     (13)
                  
                        Komisijas 2016. gada 25. aprīļa Deleģētā regula (ES) 2017/565, ar ko papildina Eiropas Parlamenta un Padomes Direktīvu 2014/65/ES attiecībā uz ieguldījumu brokeru sabiedrību organizatoriskām prasībām un darbības nosacījumiem un jēdzienu definīcijām minētās direktīvas mērķiem (OV L 087, 31.3.2017., 1. lpp.).